Document ID: 32001D0579

Komisijas lēmums
(2001. gada 30. jūlijs)
par to, kā publicēt atsauci uz standarta EN 71-1: 1998 "Rotaļlietu drošums - 1. daļa: "Mehāniskās un fizikālās īpašības"" 4.20.d) noteikumu saskaņā ar Padomes Direktīvu 88/378/EEK
(paziņots ar dokumentu Nr. C(2001) 1905)
(Dokuments attiecas uz EEZ)
(2001/579/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 3. maija Direktīvu 88/378/EEK par dalībvalstu tiesību aktu tuvināšanu attiecībā uz rotaļlietu drošumu [1], kas grozīta ar Direktīvu 93/68/EEK [2], un jo īpaši tās 6. panta 1. punktu,
ņemot vērā tās pastāvīgās komitejas atzinumu, kas izveidota ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, ar kuru nosaka procedūru par to, kā sniegt informāciju tehnisko standartu un noteikumu jomā [3], un kura grozīta ar Direktīvu 98/48/EK [4],
tā kā:
(1) Direktīvas 88/378/EEK 2. pantā ir noteikts, ka rotaļlietas var laist tirgū tikai tad, ja, lietojot paredzētā vai iespējamā veidā, tās neapdraud lietotāju vai trešo personu veselību un/vai drošību, ņemot vērā to, kā parasti uzvedas bērni.
(2) Saskaņā ar Direktīvas 88/378/EEK 5. pantu pieņem, ka rotaļlietas atbilst galvenajām drošuma prasībām, kas minētas tās pašas direktīvas 3. pantā, ja deklarē, ka tās atbilst saskaņotajiem standartiem, uz kuriem atsauces publicētas Eiropas Kopienu Oficiālajā Vēstnesī.
(3) Dalībvalstīm jāpublicē atsauces uz valsts standartiem, kuros transponē saskaņotos standartus.
(4) Ievērojot Direktīvas 88/378/EEK 6. pantu, Vācija un Austrija nosūtīja paziņojumus, izmantojot drošības klauzulu, kas attiecas uz 4.20.d) noteikumu standarta EN 71 "Rotaļlietu drošums - 1. daļa: "Mehāniskās un fizikālās īpašības"" 1998. gada izdevumā, pamatojot paziņojumus ar to, ka skaņas emisijas spiediena augstākais 140 dB līmenis, ko mēra 50 cm no auss, ir pārāk augsts un var kaitēt bērnu dzirdei.
(5) Komisija pēc Vācijas un Austrijas iesniegtās informācijas izskatīšanas un saskaņā ar Direktīvu 98/34/EK izveidotās pastāvīgās komitejas atzinuma saņemšanas 1999. gada 20. jūlijā nolēma izslēgt standarta EN 71-1: 1998 4.20.d) noteikumu no publikācijas Eiropas Kopienu Oficiālajā Vēstnesī tāpēc, ka tā uz šo noteikumu neattiecina prezumpciju, ka tas atbilst Direktīvas 88/378/EEK noteikumiem.
(6) Komisija publicēja paziņojumu [5] saskaņā ar Direktīvu 88/378/EEK, izveidojot vairāku to Eiropas saskaņoto standartu sarakstu, kurus 1998. gada 15. jūlijā apstiprināja Eiropas Standartizācijas komiteja (CEN). Minētajā paziņojumā iekļauts standarts EN 71-1: 1998, kas attiecas uz rotaļlietu drošumu, bet no tā izslēgti tā skaņas emisijas spiediena C līmeņa mērījumi, kuru rada rotaļlieta ar triecienkapselēm.
(7) Izslēgšanu pamatoja ar to, ka ar standarta EN 71-1: 1998 4.20.d) noteikumu nevar atbilstīgi Direktīvas 88/378/EEK 2. panta prasībām nodrošināt rotaļlietu drošumu, ja tās lieto paredzamā veidā, ņemot vērā to, kā parasti uzvedas bērni.
(8) Ievērojot standarta EN 71-1: 1998 4.20.d) noteikumu, skaņas emisijas spiediena C līmenis, Lpc maksimums, ko rada rotaļlieta ar triecienkapselēm, nedrīkst pārsniegt 140 dB: 140 dB mērīšanas stāvoklī atbilst 150 - 160 dB aptuveni 2,5 cm attālumā. 140 dB robežvērtība paliek spēkā līdz 2001. gada 31. jūlijam; turpmāk šī robežvērtība ir 125 dB,
IR PIEŅĒMUSI ŠO LĒMUMU.
1. pants
Eiropas Kopienu Oficiālajā Vēstnesī publicētajai atsaucei uz saskaņoto standartu EN 71 "Rotaļlietu drošums - 1. daļa: "Mehāniskās un fizikālās īpašības"", ko Eiropas Standartizācijas komiteja (CEN) pieņēma 1998. gada 15. jūlijā un kas iekļauta pielikumā, pievieno šādu piebildi:
"uz standarta EN 71-1: 1998 4.20.d) noteikumu prezumpcija par atbilstību Direktīvas 88/378/EEK noteikumiem attiecas tikai no 2001. gada 1. augusta. Ar 4.20.d) noteikumu nosaka to, ka no minētās dienas skaņas emisijas spiediena C līmenis, Lpc maksimums, ko rada rotaļlieta ar triecienkapselēm, nedrīkst pārsniegt 125 dB, mērot tā, kā norādīts standartā."
2. pants
Ja, ievērojot Direktīvas 88/378/EEK 5. panta 1. punktu, dalībvalstis publicē atsauci uz valsts standartu, kurā transponē saskaņoto standartu EN 71-1: 1998, tad tām minētai publikācijai jāpievieno piezīme, kas ir identiska 1. pantā noteiktajai piezīmei.
3. pants
Šo lēmumu piemēro no 2001. gada 1. augusta.
4. pants
Šis lēmums ir adresēts dalībvalstīm.
Briselē, 2001. gada 30. jūlijā

Labels: 7
1